Die verhaal het egter 'n positiewe wending geneem: 'n Paar maande ná die sluiting van die myn het agt voormalige Exxaro-werknemers hulle daarvoor begin beywer om die myn te heropen. Dié agt het 'n maatskappy, Innovators Resources (IR), gestig en hul afleggingspakkette en pensioen-uitbetalings saamgegooi as saadkapitaal vir die heropeningsprojek. Hulle het by Mxolisi Mgojo, Exxaro se uitvoerende hoof, om advies gaan aanklop oor hoe hulle te werk moes gaan om 'n mynlisensie en 'n steenkoolkontrak by Eskom te bekom.
Om IR van hulp te wees, het Exxaro al sy myn- en kantoortoerusting by Arnot aan IR geskenk. As voorwaarde om 'n mynlisensie te bekom, het mynbouminister Gwede Mantashe versoek dat IR 'n mynhuis as sakevennoot kry om tegniese advies aan hulle te gee en om verdere insetkapitaal te voorsien. So is 'n vennootskap met Wescoal Holdings gesluit en Arnot OpCo is gestig waarvan Wescoal 'n 50%-aandeel in die maatskappy het. IR het 'n 25%-aandeel in Arnot OpCo en die 1 200 Exxaro-werknemers wat afgelê is, het gesamentlik 'n 25%-aandeel gekry. Gevolglik het Mantashe Arnot OpCo se mynlisensie binne 'n rekordtyd van vyf maande uitreik.
Tydens die heropening van die myn op 11 Februarie, het Mgojo vertel van sy geloofspad saam met die voormalige werknemers en hoe hulle vir drie en 'n half jaar lank elke vier weke saam in sy kantoor gebid en beplan het vir die heropening van die myn en die herindiensneming van die voormalige werknemers.
Sodra steenkool op 'n volhoubare basis gelewer word, sal Arnot OpCo 'n volwaardige suksesverhaal wees wat as model kan dien vir soortgelyke werknemeroornames van veral myne met voldoende reserwes wat deur groot mynhuise gesluit word as dit nie meer in hul winsmodel pas nie.